PATVIRTINTA

Šiaulių lopšelio-darželio „Eglutė“

Direktoriaus 2019 m. gruodžio 31 d.

Įsakymu Nr.V-56

# ŠIAULIŲ LOPŠELIO-DARŽELIO „EGLUTĖ“ POVEIKIO PRIEMONIŲ TAIKYMO NETINKAMAI BESIELGIANTIEMS UGDYTINIAMS TVARKOS APRAŠAS

**ISKYRIUS BENDROSIOS NUOSTATOS**

1. Rekomendacijos dėl poveikio priemonių taikymo netinkamai besielgiantiems ugdytiniams Šiaulių lopšelyje-darželyje ,,Eglutė" (toliau - Rekomendacijos) skirtos Šiaulių lopšelio-darželio ,,Eglutė" bendruomenei (toliau lopšelis-darželis). Rekomendacijos parengtos vadovaujantis Lietuvos Respublikos švietimo ir mokslo ministro 2012 m. rugpjūčio 28 d. įsakymu Nr. V- 1268 ,,Rekomendacijos dėl poveikio priemonių taikymo netinkamai besielgiantiems mokiniams".

2. Rekomendacijomis siekiama padėti lopšelio-darželio „Eglutė“ darbuotojams veiksmingai reaguoti į kraštutinius ugdytinių netinkamo elgesio atvejus bei iškilusią grėsmę, siekiant užtikrinti bendruomenės narių ir (ar) kitų asmenų fizinį ir psichologinį saugumą.

3. Rekomendacijos nustato galimas taikyti poveikio priemones netinkamai besielgiantiems ugdytiniams, taip pat pagrindines šių priemonių taikymo Lopšelyje-darželyje sąlygas.

4. Rekomendacijose vartojamos sąvokos:

**Draudžiami daiktai** – bet kokie daiktai (reikmenys), gaminiai ar medžiagos, kurių apyvarta uždrausta arba ribojama Lietuvos Respublikos įstatymų ar kitų teisės aktų saugumo, sveikatos apsaugos ir kitais visuomenės poreikiais, taip pat kiti lopšelyje-darželyje draudžiami turėti daiktai (reikmenys), gaminiai ar medžiagos, kurių sąrašas nurodomas lopšelio-darželio darbo tvarkos taisyklėse ar kituose veiklą reglamentuojančiuose dokumentuose.

**Netinkamas ugdytinio elgesys** – elgesys, keliantis realų pavojų jo paties ir (ar) kitų asmenų gyvybei, sveikatai, psichologiniam ar fiziniam saugumui arba turtui, taip pat pasikartojantis, tyčinis, agresyvus, įžūlus, griaunantis ugdymosi procesą, pažeidžiantis kitų asmenų garbę ir orumą bei psichologinį ir fizinį saugumą ugdytinio elgesys.

**Poveikio priemonė** – lopšelio-darželio darbuotojo veiksmai, kuriais siekiama nutraukti ar sustabdyti netinkamą ugdytinio elgesį bei atkurti psichologiškai ir fiziškai saugią ir savitarpio pagarba grįstą ugdymosi aplinką.

**Pagrįsti fiziniai veiksmai** – su fiziniu kontaktu susiję lopšelio-darželio darbuotojo veiksmai ugdytinio atžvilgiu, kurių gali būti imamasi siekiant nutraukti ugdytinio elgesį, keliantį realų pavojų jo paties ir (ar) kitų asmenų gyvybei, sveikatai, psichologiniam ar fiziniam saugumui arba turtui, arba užkirsti jam kelią.

**Ugdymosi vietos pakeitimas** –laikinas ugdytinio atskyrimas nuo kitų ugdytinių, tęsiant ugdytinio ugdymąsi kitoje lopšelio-darželio patalpoje arba teikiant ugdytiniui reikiamą švietimo pagalbą.

5. Kitos Rekomendacijose vartojamos sąvokos atitinka Lietuvos Respublikos švietimo įstatyme (Žin., 1991, Nr. 23-593; 2011, Nr. 38-1804), Lietuvos Respublikos vaiko teisių apsaugos pagrindų įstatyme (Žin., 1996, Nr. 33-807) ir kituose teisės aktuose vartojamas sąvokas.

6. Sprendžiant ugdytinio elgesio problemas bei taikant poveikio priemones turi būti vadovaujamasi Jungtinių Tautų vaiko teisių konvencija (Žin.,1995,Nr.60-1501), Lietuvos Respublikos švietimo įstatymu, vaiko teisių apsaugos pagrindų įstatymu, Lietuvos Respublikos vaiko minimalios ir vidutinės priežiūros įstatymu (Žin.,2007, Nr. 80-3214; 2010, Nr. 157-7969), lopšelio-darželio vaiko gerovės komisijos sudarymo ir jos darbo

organizavimo tvarkos aprašu, patvirtintu Lietuvos Respublikos švietimo ir mokslo ministro 2011

m. balandžio 11 d. įsakymu Nr. V-579 (Žin., 2020, Nr.V-1129), Socialinės pedagoginės pagalbos teikimo tvarkos aprašu, patvirtintu Lietuvos Respublikos švietimo ir mokslo ministro 2004 m. birželio 15 d. įsakymu Nr. ISAK-941 (galiojanti suvestinė redakcija Žin., 2020, Nr. V-1134), Psichologinės pagalbos teikimo tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 5 d. įsakymu Nr. V-1215 (galiojanti suvestinė redakcija Žin., 2020, Nr. V-1133), Pedagoginių psichologinių tarnybų darbo organizavimo tvarkos aprašu, patvirtintu Lietuvos Respublikos švietimo ir mokslo ministro 2011m. liepos 22 d. įsakymu Nr. V-1396 (galiojanti suvestinė redakcija Žin., 2020, Nr. V-1292), ir kitais teisės aktais, taip pat prioritetinės vaiko teisių ir interesų apsaugos ir gynimo, vaiko žmogiškojo orumo, individualizavimo, visapusiškumo, pagarbos ir protingumo principais.

# II SKYRIUS

**POVEIKIO PRIEMONĖS IR BENDROSIOS JŲ TAIKYMO SĄLYGOS**

7. Lopšelio-darželio darbuotojas, esant Rekomendacijose nustatytoms sąlygoms ir siekdamas užtikrinti lopšelio-darželio bendruomenės narių ir (ar) aplinkinių saugumą, gali taikyti šias poveikio priemones ar imtis šių veiksmų:

7.1. pakeisti ugdytinio ugdymosi vietą;

7.2. iškviesti lopšelio-darželio vadovą ar jo įgaliotą atstovą;

7.3. organizuoti ugdytinio daiktų patikrinimą;

7.4. panaudoti pagrįstus fizinius veiksmus.

8. Taikant Rekomendacijose numatytas poveikio priemones privalu atsižvelgti į ugdytinio specialiuosius ugdymosi poreikius, jo sveikatos būklę, psichologinę savijautą ir kitas poveikio priemonės parinkimui ir taikymui svarbias aplinkybes.

9. Apraše numatytos poveikio priemonės taikomos ugdytiniui tik tada, kai Lopšelis-darželis yra išnaudojęs visas kitas galimas priemones ir švietimo pagalbos teikimo galimybes (pavyzdžiui, vesti individualūs pokalbiai su ugdytiniu ir jo tėvais (globėjais, rūpintojais) arba bent vienu iš jų ir kitos priemonės) ir jos nedavė laukiamų rezultatų, išskyrus neatidėliotinus atvejus, kai vaiko elgesys daro žalą ar kelia realų pavojų jo paties ir (ar) kitų asmenų gyvybei, sveikatai, saugumui ar turtui. Kitais atvejais į ugdytinio padarytus Lopšelio-darželio tvarkos taisyklių, ugdytinio elgesio normų ir (ar) ugdymo sutarties nuostatų pažeidimus reaguojama kitų teisės aktų nustatyta tvarka.

10. Apie ugdytiniui pritaikytą poveikio priemonę turi būti nedelsiant informuojamas Lopšelio-darželio vadovas ar jo įgaliotas asmuo, ugdytinio tėvai (globėjai, rūpintojai) arba bent vienas iš jų, taip pat, esant būtinybei, savivaldybės vaiko teisių apsaugos skyrius ir (ar) teritorinė policijos įstaiga.

11. Ugdytiniui pritaikytą poveikio priemonę ir Lopšelio-darželio darbuotojo veiksmus ugdytinio atžvilgiu privalu fiksuoti raštu Lopšelio-darželio vadovo nustatyta tvarka.

# III SKYRIUS

# UGDYMOSI VIETOS PAKEITIMAS

12. Ugdymosi vietos pakeitimas gali būti taikomas pedagogo sprendimu, kai ugdytinio elgesys akivaizdžiai griauna ugdytinių ugdymosi procesą.

13. Pakeitus ugdymosi vietą, ugdytinis atlieka paskirtas užduotis prižiūrimas kito Lopšelio-darželio vadovo paskirto darbuotojo arba ugdytiniui teikiama reikiama švietimo pagalba.

14. Ugdytinio ugdymosi vieta gali būti pakeičiama ne ilgesnei kaip šį sprendimą priėmusio mokytojo ugdomosios veiklos trukmei.

# IV SKYRIUS

**LOPŠELIO-DARŽELIO VADOVO AR JO ĮGALIOTO ASMENS IŠKVIETIMAS**

15. Lopšelio-darželio darbuotojas gali išsikviesti Lopšelio-darželio vadovą ar jo įgaliotą asmenį (vaiko gerovės komisijos pirmininką, socialinį pedagogą ar kt.), kad padėtų nutraukti netinkamą ugdytinio ar ugdytinių grupės elgesį.

16. Lopšelio-darželio vadovas ar jo įgaliotas asmuo tarpininkauja sprendžiant mokytojo ir ugdytinio ar ugdytinių grupės konfliktą, taip pat padeda pedagogui numatyti tolesnes ugdytinio (-ių) ugdymosi proceso organizavimo galimybes bei pagal kompetenciją inicijuoti ir (ar) spręsti švietimo pagalbos arba drausminių auklėjamojo poveikio priemonių taikymą ugdytiniui(-iams).

# V SKYRIUS UGDYTINIO DAIKTŲ PATIKRINIMAS

17. Jeigu Lopšelio-darželio darbuotojui kyla pagrįstų įtarimų, jog ugdytinis gali turėti draudžiamų daiktų, Lopšelio-darželio darbuotojas nedelsdamas apie tai informuoja Lopšelio-darželio vadovą arba jo įgaliotą asmenį.

18. Lopšelio-darželio darbuotojas ir (ar) Lopšelio-darželio vadovas arba jo įgaliotas asmuo turi teisę prašyti ugdytinio parodyti jo asmeninius daiktus.

19. Jeigu ugdytinis sutinka parodyti savo asmeninius daiktus, parodymo metu turi dalyvauti mažiausiai du Lopšelio-darželio darbuotojai, vienas iš jų – Lopšelio-darželio vadovas arba jo įgaliotas asmuo. Paaiškėjus, kad ugdytinis turi draudžiamų daiktų, apie tai nedelsiant informuojami ugdytinio tėvai (globėjai, rūpintojai).

20. Jei ugdytinis nesutinka parodyti daiktų, apie įtarimus dėl draudžiamų daiktų turėjimo nedelsiant informuojami ugdytinio tėvai (globėjai, rūpintojai) arba bent vienas iš jų ir jie kviečiami atvykti į Lopšelį-darželį.

# V SKYRIUS PAGRĮSTI FIZINIAI VEIKSMAI

21. Lopšelio-darželio darbuotojas pagrįstus fizinius veiksmus ugdytinio atžvilgiu gali taikyti tik tais atvejais, kai siekiama:

21.1 apsaugoti ugdytinį nuo savęs ar kitų asmenų (su)žalojimo;

21.2 užkirsti kelią ir (ar) nutraukti smurtinį ugdytinio elgesį prieš kitus ugdytinius, Lopšelio-darželio darbuotojus ar kitus aplinkinius asmenis;

21.3 neleisti ugdytiniui palikti patalpos, jeigu jo pasišalinimas kelia grėsmę jo paties ar kitų asmenų saugumui;

21.4. nutraukti ugdytinių tarpusavio muštynes, jei ugdytinis(-iai) nereaguoja į žodinius Lopšelio-darželio darbuotojo paliepimus jas nutraukti;

21.5. nutraukti ugdytinio veiksmus, kuriais niokojamas turtas, ir (ar) apsaugoti turtą nuo galimo sunaikinimo ar sugadinimo arba sustabdyti netvarką;

22. Pagrįsti fiziniai veiksmai gali varijuoti nuo stovėjimo tarp ugdytinių gresiant potencialiam atviram jų konfliktui, stovėjimo prieš ugdytinį, siekiant užkirsti kelią pavojingam ugdytinio elgesiui, vedimo paėmus už rankos, iki ugdytinio sulaikymo, fiziškai apribojant ugdytinio veiksmus. Ugdytinio sulaikymas gali būti naudojamas tik ekstremaliose situacijose (pavyzdžiui, kai siekiama nutraukti ugdytinių muštynes, jeigu nėra kitų galimybių jų išskirti nenaudojant fizinės intervencijos; kai siekiama nutraukti ugdytinio save žalojantį elgesį, jį apglėbiant ir laikant tol, kol ugdytinis nurims ir pan.).

23. Fizinis kontaktas su ugdytiniu yra laikomas tinkamu tokiose situacijose:

23. 1. ugdytinį vedant, laikant už rankos;

23. 2. guodžiant ugdytinį;

23. 3. pasveikinant ugdytinį;

23. 4. padedant SUP turinčiam ugdytiniui;

23. 5. mokant ugdytinį groti instrumentu, šokti;

23. 6. rodant ugdytiniui, kaip atlikti fizinius pratimus;

23. 7. rodant ugdytiniui, kaip tinkamai laikyti rašymo, piešimo, kitas ugdymosi procese naudojamas priemones;

23. 8. teikiant pirmąją pagalbą.

24. Fiziniai veiksmai laikomi nepagrįstais, draudžiamais ir traktuojami kaip smurtas ugdytinio atžvilgiu tokiais atvejais, kai jie:

24.1. naudojami kaip bausmė;

24.2. naudojami norint pademonstruoti savo viršenybę;

24.3. naudojami siekiant sukelti vaikui skausmą;

24.4. naudojama didesnė nei būtina fizinė jėga.

25. Pagrįstų fizinių veiksmų naudojimas neturi kelti grėsmės vaiko gyvybei ir sveikatai.

26. Lopšelio-darželio darbuotojai turi būti specialiai mokomi taikyti pagrįstus fizinius veiksmus, siekiant užtikrinti minimalų, saugų ir proporcingą šių veiksmų naudojimą.

# VI SKYRIUS BAIGIAMOSIOS NUOSTATOS

27. Lopšelio-darželio grupių pedagogai supažindina ugdytinių tėvus (globėjus, rūpintojus) ar bent vieną iš jų su Lopšelio-darželio dokumentais (jų pakeitimais), kuriuose numatytos poveikio priemonės netinkamai besielgiantiems ugdytiniams, jų taikymo sąlygos ir tvarka pasirašytinai.

28. Visus skundus dėl poveikio priemonių ugdytiniui taikymo privalu nuodugniai ir operatyviai išnagrinėti VGK

29. Apie nustatytus vaiko teisių pažeidimus darželis informuoja kompetentingas valstybės ir (ar) savivaldybės institucijas.

30. Tvarkos aprašas aptartas Metodinės grupės susirinkime 2019 m. gruodžio 19 d. protokolo Nr.MG-6, suderintas su įstaigos taryba 2019-12-20, protokolo Nr.T-3